FC Københavns William Kvist indstilles til en plads i FC Københavns bestyrelse

William Kvist annoncerede for få dage siden, at han efter denne sæson ville indstille sin aktive fodboldkarriere. Men slut er det ikke for Kvist i FC København.

På et pressemøde mandag fortæller den tidligere landsholdsspiller, at han indstilles til en plads i bestyrelsen i Parken Sport & Entertainment.

“Jeg har været en del af KB og FCK siden jeg var 8 år, så det er sammen med min familie den største del af mit liv. Derfor ser jeg det som en stor ære og udfordring, at jeg får den her mulighed,” siger Kvist ifølge klubbens hjemmeside.

“Jeg går mod det med stor ydmyghed, velvidende, at jeg har meget at lære på det her område. Jeg har dog nogen erfaring, og kan også komme ind med nye ideer og synsvinkler på det. Mit stærkeste område er naturligvis det sportslige, men jeg er meget bevidst om, at det er helheden i selskabet, der er vores store styrke,” siger han.

Også i bestyrelsen er der naturligvis glæde over det kommende samarbejde.

“Vi mener, at William er et stort aktiv for F.C. København og vi er meget glade for, at han også er meget glad og motiveret for den mulighed, vi her har givet ham. Han har via sin aktive karriere en enorm indsigt i det sportslige, og her vil han kunne bidrage med stor viden og erfaring til vores arbejde i bestyrelsen,” fortæller Bestyrelsesformand Bo Rygaard.

“Desuden er han en stærk kulturbærer i klubben, som han har været en del af i årtier,” siger han.

Klubben meddeler desuden, at der afholdes en ekstraordinær generalforsamling i tredje kvartal af 2019, hvor Kvist officielt skal vælges ind.

Har du endnu ikke hentet ronaldo.com-appen, hvor du kan følge med i de seneste fodboldnyheder, transferrygter og se videoer, kan du gøre det via linket herunder.